Xalqaro hamjamiyat: Qirg'izistonda saylovni kechiktirmaslik kerak
O'sh va Jalolobodda vaziyat hamon keskin lekin BMT va Yevropa Ittifoqi referendum va parlament saylovi o'tishi kerak degan fikrda.
Birlashgan Millatlar Tashkiloti va Yevropa Ittifoqi Qirg'iziston hukumatini janubda tartib o'rnatishga undab, insonparvarlik yordamini oshirishni va'da qilarkan, 27 iyunga mo'ljallangan referendum va kuzda o'tishi rejalangan parlament saylovlari qoldirilmasin degan chaqiriq bilan chiqmoqda. Ular nazarida mamlakat kelajagini etnik to'qnashuvlar ortida turgan odamlar emas, oddiy xalqning o'zi hal etishi kerak. "Xunrezlikda gumon qilinib ushlangan odamlar so'roq qilinganida, ular bu ishlarning orqasida Bakiyev turganini aytmoqda. Bunga hech kimning shubhasi yo'q",- deydi Otunbayeva. BMT maxsus elchisi Miroslav Yencha bugun Bishkekda rahbariyat a'zolari bilan uchrashib, "saylovlarga tayyorgarlikni to'xtatmang" deya maslahat bergan. Lekin bu tashkilot xodimlarining o'zi ham shuni tasdiqlamoqdaki, 200 mingga yaqin o'zbek jon saqlash uchun O'zbekiston chegarasiga borgan va ular hayoti qil ustida qolmoqda. O'sh va Jalolobod shaharlari va atrofdagi qishloqlar vayrona. Qochqinlar qachon qaytishi mumkin degan savolga hech kim javob bera olmaydi. "Amerika Ovozi" bilan gaplashgan fuqarolar deydiki, chegaraga har daqiqada odam to'la avtobus va yuk mashinalari yetib kelmoqda. Qirg'iziston Sog'liqni saqlash vazirligi o'tgan payshanba kuni, 10 iyunda boshlangan to'qnashuv va zo'ravonliklarda o'lganlar soni 177, jarohatlanganlar esa 1800 ga yaqin. Rupert Kolvill, BMT Inson huquqlari bo'yicha oliy komissariat matbuot kotibi Jenevadan turib gaprar ekan, "Etnik zo'ravonlik O'shning besh mahallasida bir paytning o'zida boshlanganini isbotlovchi dalillar bor", - deydi. Tashkilot rasmiylari nazarida qotilliklar, buzg'unchilik, kimni qachon nishonga olish hollari puxta rejalagan ko'rinadi. Bu orada kecha Londonda Bakiyevning o'g'li Maksim hibsga olingan. Qirg'iziston muvaqqat hukumati uni nafaqat janubdagi xunrezliklarda balki xalqdan millionlab dollar mablag'ni o'marganlikda, o'zlashtirganlikda ayblaydi. Qirg'iz rasmiylarining aytishicha, Bakiyev tarafdorlari hatto Tojikiston va Afg'onistondan odam olib kelib, ulardan etnik to'qnashuvlar boshlash uchun foydalangan.